**11/10/2011**

**Nr 2011/3**

**Årets Ossietzkypris går til til Mohammad Mostafaei**Norsk PENs pris for fremragende innsats for ytringsfriheten, Ossietzkyprisen, tildeles i år den iranske menneskerettighetsadvokaten **Mohammad Mostafaei**.  Mostafaei har reddet over 50 klienter i Iran fra å bli henrettet, blant annet et stort antall barn og kvinner.  Etter å ha blitt innkallt til forhør av iranske myndigheter i 2010, forlot han Iran og søkt asyl i Norge, dit han ankom i fjor høst.  Han ble også gjenforent med sin kone og datter i begynnelsen av september 2010.
Mostafaei fikk intern asjonal oppmerksomhet da han forsvarte Shakineh Mohammadi Ashtiani, en 43 år gammel tobarnsmor som ble dømt til døden v/stening etter å ha blitt funnet skyldig i utroskap.  Han har også gjort et omfattende arbeid ved å forsvare mange ungdommer som er blitt dømt til døden.

Ossietzkyprisen overrekkes ved en seremoni på Litteraturhuset (Amalie Skram) i Oslo, tirsdag 15. november kl 1900.

**Ragip Zarakolu**Det hersker stor bekymring i en rekke ytringsfrihetsorganisasjoner etter arrestasjonen av den kjente tyrkiske forleggeren, skribenten og menneskerettighetsaktivisten **Ragip Zarakolu**i Istanbul 28. oktober. Både Norsk PEN og PEN International og Den Internasjonale Forleggerforeningen (IPA) følger saken nøye.  Forlegger Bjørn Smith-Simonsen, leder i IPAs Freedom to Publish-komité, sier: «Ragip Zarakolu er respektert som forlegger i hele verden.  Han er mottager av IPAs Freedom to Publish Prize i 2008 og leder av "Freedom to Publish"-komitéen i Den Tyrkiske Forleggerforeningen.  Vi er meget bekymret over arrestasjonen, som fant sted da Zarakolu var på vei hjem sist kveld.  Vi håper inderlig at Zarakolu ikke blir tiltalt.»  Zarakolu fikk Den norske Forfatterforenings ytringsfrihetspris allerede i 2004.  Se vår hjemmeside for sakens bakgrunn og oppdatert informasjon.

**The Arab Spring – and Beyond**Norsk PEN er medarrangør, sammen med initiativtager Høgskolen i Oslo og Akershus, Norsk Journalistlag og Institutt for Journalistikk, for en omfattende to-dagers konferanse som ser spesielt på ytrings- og mediefrihet i fortsettelsen av det som er blitt hetende «den arabiske våren».  En hel rekke prominente talere og panelister fra inn- og utland vil delta, bl.a. den tunisiske journalisten**Kamel Labidi**som har vært spesialrådgiver for Tunisian Monitoring Group, sjefsredaktøren for Al Jazeera, **Ahmad Sheikh**, samt **Unni Wikan, Sidsel Wold, Fredrik Græsvik** og **Lars Gule**fra Norge.  Fullstendig program på våre nettsider.  Gratis adgang. Påmelding til :sharam.alghasi@sai.uio.no

**«Å stjele et liv – om virkelige personer som romanfigurer»**Onsdag 7. desember kl 19.00 arrangerer Norsk PEN et seminar med tittelen «Å Stjele et Liv – om faktiske personer som romanfigurer» på Litteraturhuset i Oslo (Nedjma).  Seminaret vil bli ledet av**Tore Rem**, og blant øvrige deltagere finner vi blant annet **Thomas Skade-Rasmussen Strøbech**og **Ingunn Økland**.  Thomas Skade-Rasmussen Strøbech, også kjent som Thomas Altheimer, er den danske forfatteren og performancekunstneren som tapte saken han anla mot sin forfatterkollega Claus Bec Nielsen som hadde brukt ham som "levende modell" i sin roman.  Fullstendig program vil foreligge på våre nettsider i slutten av november.  Arrangementet vil være gratis og åpent for alle.

**Observasjonsreise til Hviterussland**
I begynnelsen av desember reiser en nordisk PEN-delegasjon på en tre-dagers observasjonsreise til Hviterussland for å treffe skribent-, journalist- og forleggerkolleger i Minsk.  Reisen er en oppfølging av en bredt anlagt reise i november 2007, men blir denne gangen begrenset til et to-dagers opphold i Minsk, der vi skal møte representanter fra Hviterussisk PEN, BAJ (Belarusian Association of Journalists), Det hviterussiske forfatterforbundet, samt enkeltskribenter og forleggere.  Delegasjonen består av vårt styremedlem **William Nygaard**og generalsekretær **Carl Morten Iversen**, **Dina Roll-Hansen**fra NORLA og vår danske kollega **Niels Ivar Larsen**som er journalist i Information.

**Eurovision Song Contest i Baku, menneskerettighetsorganisasjoner forbereder aksjon**
Slik vi gjorde før OL i Beijing har Norsk PEN også ifm. ESC i Baku neste år gått sammen med en rekke organisasjoner for å drøfte mulige aksjoner og informasjon til publikum og journalister om forholdene i Azerbaijan.  I samarbeid med Amnesty, Helsingforskomitéen, Norsk Journalistlag og Human Rights House Foundation planlegges blant annet et informasjonsseminar for musikkjournalister våren 2012.

**Vinterens seminarer på Litteraturhuset**Norsk PEN planlegger nye seminar i første halvår 2012 og arbeider nå med de tre første: I januar håper vi å ha et seminar med fokus på utviklingen i **Tyrkia**, i februar et seminar om **varslere**med fokus på helsevesenet og i mars et seminar om **ytringsfrihet i USA** med særlig fokus på en fersk bok om USA´s omfattende bruk av tortur.  Oppdatert informasjon vil bli å finne på hjemmesidene.

**De Dødes Dag – 2. november**På initiativ fra Norsk PEN samlet syv organisasjoner seg om et felles brev til Mexico´s president, Felipe Calderón, i forbindelse med makeringen av De Dødes Dag, 2. november.  I brevet ba vi om at Calderón sto ved det løftet han ga ved sin innsettelse i desember 2006 om å erklære full krig mot narko-kartellene.  Siden 2006  er 35 journalister og skribenter drept og 8 har forsvunnet i Mexico.  De øvrige organisasjonene var Amnesty International Norge, Norsk Journalistlag, Institutt for Journalistikk, Den norske UNESCO-kommisjonen, Norsk faglitterær forfatter- og oversetterforening og Den norske Forfatterforening.

**Nye medlemmer**Skribenten **Neda Maria Kaizumi**.